39. schôdza NR SR - 6.deň - B. popoludní
Dátum: 2025-09-17
Poslanec: Karas, Daniel (SMER - SD)
Druh vystúpenia: Vystúpenie v rozprave

Ďakujem pekne za slovo, pán predsedajúci. Na úvod by som chcel len povedať, že súhlasím s pánom ministrom Kamenickým, čo všetko tu obhajoval a čo všetko povedal a súhlasím aj akými krokmi sa vydal. Myslím si, že je to správna cesta pre Slovensko a ozdravenie verejných financií, to je presne to, čo si dneska Slovensko praje a za pár rokov na konci volebného obdobia, myslím si, že dosiahnuté ciele, ktoré máme, dosiahneme a verím, že to do budúceho volebného obdobia, druhého volebného obdobia, po nás bude mať, či už to budeme my vo vláde, alebo druhá vláda bude mať pripravenú lepšiu cestu v rámci verejných financií tak, aby sme ich mali my v roku 2023. My sa rozprávame o konsolidácii, o verejných financiách a musím konštatovať, že nie je to len odborný pojem pre zopár ekonómov, ale je to vlastne realita, ktorá rozhoduje o budúcnosti každého jedného človeka na Slovensku a musím hneď na začiatku povedať, tak ako to aj snažíme sa vždycky komunikovať, aby ľudia nezabudli, kto vlastne je zodpovedný na Slovensku za konsolidáciu. Áno je to vláda Matoviča, Hegera, Sulíka, Ódora a poslancov z poslušného Slovenska, ktorí a ďalších opozičných poslancov, ktorí boli súčasťou vlád 2020 a 2023. Keď sme odovzdávali vládu v roku 2019 a verejné financie sme odovzdávali v najlepšej kondícii v histórii modernej Slovenskej republike, deficit verejných financií bol iba 12 % HDP. Slovensko vtedy bolo považované za finančného žraloka, ktorý napreduje a je rešpektovaný príkladom pre európsku ekonomiku. Vďaka tomu si Slovensko mohlo požičiavať nasledujúce roky za 0-percentný úrok, čo nás veľmi tešilo a dnes prichádzame k tomu, že opozícia sa chváli tým, že si mohli požičiavať za 0-percentný úrok peniaze, a to len vďaka tomu, musím povedať, že zdedili verejné financie v takom dobrom stave a s 1-percentným deficitom HDP. Musím konštatovať, že v roku 2023, či pardon, 2019, sme odovzdali vláde Matoviča, Hegera, Sulíka, Ódora z Progresívneho Slovenska, štát kde bola stabilita, kde bol silne sociálny štát, viedol sa silne sociálny dialóg, rástli nám reálne mzdy a mali sme rešpekt v Európe. Čo sa však stalo za tri roky? Alebo čo nasledovalo po roku 2020? Prišli títo páni, úradnícka vláda Ódora, podporovaná Progresívnym Slovenskom, za tri roky sa rozbili verejné financie, Slovensko skončilo na poslednej priečke v Európskej únii. Deficit vystrelil z 1 % na 6,55 HDP, čo sa rovná 8,54 mld. eur. Zaťali nám tu sekeru v zdravotníctve, 1 mld. zobrali mestám, obciam, VÚC-kam 800 mil. euro a nechali ich doslova vykrvácať a napospas osudu. Rozbili súdnictvo, narušili dôveru v inštitúcie, zanechali chaos. Keď sa mám vrátiť k pánovi Ódorovi z Progresívneho Slovenska, namiesto toho, aby poriadne premieroval a snažil sa dať a viesť slovenskú cestu, ekonomickú cestu a ozdravenie verejných financií za ten rok, čo tu pôsobil, tak nám neukázal tzv. nič. Ukázal nám tu lego kocky, ktoré boli symbolom odtrhnutých ekonomických experimentov, ktoré v praxi v podstate nikam neviedli a Slovensku by vôbec nepomohli. Dnes nám to samozrejme ukazuje aj poslanci z Progresívneho Slovenska, ktorí vtedy boli, či štátnymi úradníkmi, alebo poslancami vtedajšej koalície a ukazujú nám tam vo forme treskom, vymysleli si teda aký tresk, ktorý dneska nám nič nepredviedli akurát len krásnu tlačovku, plnú marketingu. Nepovedali žiadne riešenia a na detaily povedali, že máme čas. Druhú vec, ktorú by som chcel spomenúť, keď už sa vraciam do minulosti, netreba zabudnúť na legislatívnu smršť, ktorú nám tu zachovali vo výške 2 mld. euro. Musíme si povedať, že robili to len preto, lebo im hrozilo, že pri tom ich babráckom vládnutí, nedostanú do parlamentu, a tak jednoducho uplatili Slovákov, rozdali im peniaze, ale nepovedali im, že po voľbách to budú musieť vrátiť, tzv. až desaťnásobne vo forme konsolidácie, vyššej DPH a ďalších opatrení. Jednoducho povedané, predchádzajúca vláda týmto oklamala Slovákov, tzv. hnusne a sproste, pardon za výraz, len, aby si zachránili svoje miesta v parlamente. Ich progresívna konsolidácia, ak by som to nazval, aby bolo jasné, čo je rozdiel medzi nami a nimi, tak si pozrieme ich návrhy. Hneď by zrušili trináste dôchodky, zrušili by vlaky zadarmo, zrušili by obedy, zrušili by energopomoc, zrušili by nižšiu DPH na potraviny, lieky a gastro. A čo ešte? Už to tu bolo spomínané ===== ....ani my, tak si pozrieme ich návrhy. Hneď by zrušili trináste dôchodky, zrušili by vlaky zadarmo, zrušili by obedy, zrušili by energopomoc, zrušili by nižšiu DPH na potraviny, lieky a gastro. A čo ešte? Už to tu bolo spomínané. Dostanem sa k revízii výdavkov zamestnanosti, ktoré navrhoval pán terajší poslanec pán Kišš, kde navrhovali hneď prepustiť dvadsať zamestnancov štátnej správy, ročne prepustiť 680 policajtov. Dneska máme problém s policajtami alebo teda je taký malý problém, ktorý sa určite vyšetrí. Tu máme v priamom prenose, že by sa 680 policajtov hneď za prvý rok prepustilo a na ďalšie štyri roky by sa prepustilo ďalších 680, 680, 680 čo je zhruba tritisíc policajtov. Tak isto by nám prepúšťali učiteľov. Tiež v tej správe bolo uvedené, že ročné prepúšťanie učiteľov bolo by vo výške 200 učiteľov. Spolu celkovo takto by prišlo zhuba cca za štyri roky štyritisíc rodín o príjem do domácnosti a to je celkové progresívne, progresívna konsolidácia, ktorú by nám tu nastolilo Progresívne Slovensko, ale tak svojim veľkým treskom, ale samozrejme aj vtedajšia koalícia, terajšia opozícia. Samozrejme po týchto veľkých škrtoch a prepúšťaniach, ak by chýbali peniaze, tak by sa veľmi nemohli tešiť aj učitelia, pardon, nie učitelia, nemohli by sa tešiť aj lekári, možno zdravotné sestry, požiarnici, určite by prišlo aj na nich. Zhrňme si zhruba v rýchlosti, že prečo by sme mali a musíme konsolidovať. Slovensko bolo po ich vládnutí nasmerované na grécku cestu. Bez konsolidácie by verejný dlh vzrástol do roku 2027 na 71,4 % HDP a do desiatich rokov by prekročil hranicu 100 % HDP. Toto nehovoríme my, ale hovorí to Rada pre rozpočtovú zodpovednosť. Naša cesta je vysporiadať sa s verejnými financiami tak, aby sme ich dostali z tejto gréckej cesty a preto dneska musíme konsolidovať, aj keď my to veľmi neradi robíme, zdedili sme konsolidáciu po predchádzajúcej vláde. Je to nepopulárne opatrenie, ale bojujeme a určite vyriešime konsolidáciu čo najlepšie, aby Slovensko naspäť nabralo svoj ekonomický dych. A ako budeme konsolidovať a ako konsolidujeme? My sme si vybrali inú cestu. Šetríme na štáte 1,3 miliardy. Máme solidaritu od tých čo majú viac, veľké firmy a nadpriemerne zarábajúcich, ochraňujeme seniorov, nízkopríjmových ľudí a rodiny. Preto sme zachovali trináste dôchodky, preto zachovávame energopomoc, nižšiu DPH na potraviny, lieky, gastro, zvyšujeme mzdy učiteľom, lekárom a ľuďom vo verejnej správe a samozrejme pomáhame s hypotékami. Keď sa mám vrátiť ku konsolidácii v konkrétnych bodoch, aby bolo jasné, že naša konsolidácia nie je len fráza, ukážeme si ju aj v číslach. Veľké šetrenie na štáte 1,14 miliardy znižuje výdavky ministerstiev a úrady na tovary, služby, kapitálové výdavky. K tomu samozrejme prídeme konkrétne aj pri rozpočtoch, pri aktuálnom rozpočte o ktorom sa budeme baviť zhruba za mesiac, dva. Rušíme a zlučujeme úrady, obmedzujeme nákupy vozidiel a zbytočných projektov, individuálne vnútorné úspory, mzdovú politiku, nulová valorizácia miezd úradníkov, administratívy. Nevzťahujeme to na učiteľov, na lekárov, na zdravotné sestry, na policajtov, na hasičov a na vojakov. Znižujeme počet dohodárov a poradcov. Racionalizujeme pracovné pozície. Spoluúčasť samospráv - štát vyšiel samosprávam v ústrety 100 miliónov eur na odmeny pracovníkov, skoré vyplácanie podielu DPFO, odpustenie dlhov VÚC 20 miliónov, dotácie obciam a mestám 50 miliónov, pomoc so sezónnym výpadkom daní. Máme tu výjazdové rokovania vlády. Ak budú šetriť obce a vúcky celkové výdavky obcí 7,3 miliárd, VÚC-ky 2,3 miliardy. ...ošetrenia prevádzka úradov obce 1,1 miliardy, VÚC 131 miliardy a šetrenie obcí 10 % sa rovná 110 miliónov. VÚC 15 % čo sa rovná 20 miliónov. Nešetrí sa na školstve, sociálnych službách, obecných políciách ani hasičov. Výsledky našej politiky: Inflácia potravín klesla zo 40 % v rokoch 2022 a 2023 na 2,5 % v roku 2024 a 2,4 v prvej polovici roku 2025. Reálne mzdy nám opäť rastú, v rokoch 2024 je to o 3,7 %. Máme najnižšiu nezamestnanosť od roku 1997. Skúsme sa vrátiť k opozícii. No však samozrejme a to vám asi aj dlho chýbalo, pán kolega. Keď sa mám vrátiť k opozícii, tak dnes presne tí istí ľudia, ktorí to celé spôsobili organizujú protesty, tvária sa, že sú spasitelia slovenskej ekonomiky, ale pravda je takáto. Oni nám rozbili verejné financie, oni Slovensko zadĺžili a dostali na grécku cestu, oni chceli škrtať platy učiteľov, policajtov, zdravotníkov a hasičov. Dnes najviac kričia práve tí, ktorí mali mlčať. Zvolávajú tlačovky, predvádzajú sa na protestoch, ale ja som doteraz nepočul od nich, že by na tých protestoch a tlačovkách povedali, áno, boli sme to my, ktorí spôsobili konsolidáciu a kvôli nám máte vyššiu DPH-čku a kvôli nám musíte konsolidovať. Na záver poviem len toľko, ak by nebolo tejto babráckej vlády Matoviča, Hegera, Sulíka, Ódora, poslancov z Progresívneho Slovenska, ale zo súčasnej opozície, Slovensko by dneska nemuselo konsolidovať. Ďakujem veľmi pekne. (Potlesk v sále.)